Tshwane-polisie slaan toe op tientalle misdadigersArgieffoto: Kent Williamson Daar is 78 verdagtes in die afgelope 48 uur in die sentrale omgewing van Pretoria vasgetrek. Kapt. Colette Weilbach, woordvoerder van die polisie, het gesê misdaadvoorkoming operasies is in Brooklyn, Garsfontein, Lyttelton, Sunnyside, Silverton, Pretoria Moot en Villieria uitgevoer. “Daar is gefokus op dwelms, kontakmisdade en eiendomsmisdade tydens die operasies. Sewe is vasgetrek in verband met die besit van beweerde gesteelde goedere, nege vir diefstal, twee vir die besit van toestelle wat gebruik word om by motors in te breek, ses vir bedrog en twee vir huisbraak en diefstal. Altesaam 19 is in hegtenis geneem vir dwelmverwante oortredings,” het Weilbach gesê. Die ander verdagtes is vir soortgelyke misdade vasgetrek. Al bogenoemde verdagtes sal Maandag in die Pretoria-landdroshof verskyn. Weilbach het motoriste weer eens gewaarsku om nie enige artikels in motors te los nie. “Verwyder alles voor jy ry.” Weilbach het ook vrouebestuurders gemaan om nie hul handsakke onder die sitplek te plaas nie maar wel in die kattebak. “Die SAPD raai motoriste aan om nie bedelaars en straatverkopers te ondersteun nie. Hul aktiwiteite is onwettig en hulle skep geleenthede vir misdadigers,” het Weilbach gesê.